Վիկտոր Իվանով (քաղաքական գործիչ)

Վիկտոր Պետրովիչ Իվանով (), ռուս պետական գործիչ։ Ռուսաստանի Դաշնության թմրամիջոցների շրջանառության վերահսկողության դաշնային ծառայության տնօրեն (2008 թվականի մայիսի 15-2016 թվականի ապրիլ), պետական հակաթմրամիջոցային կոմիտեի նախագահ։ Ռուսաստանի Դաշնության 1-ին դասի պետական գործող խորհրդական (2012)։

Կենսագրություն 
Վիկտոր Պետրովիչ Իվանովը ծնվել է 1950 թվականի մայիսի 12-ին Նովգորոդում, զինվորականի ընտանիքում։

Ավարտել է պրոֆեսոր Մ. Ա. Բոնչ-Բրուևիչի անվան Լենինգրադի էլեկտրատեխնիկական կապի ինստիտուտը 1974 թվականին ռադիոկապ մասնագիտությամբ (մեկ տարի առաջ նույն բուհը, նույն մասնագիտությամբ՝ ավարտել է Բորիս Գրիզլովը, Իվանովը ծանոթացել է նրա հետ, երբ աշխատել է ինստիտուտի կոմերիտմիության կոմիտեում)։

Ինստիտուտն ավարտելուց հետո ծառայել է Խորհրդային բանակում, այնուհետև աշխատել է Լենինգրադի Վեկտոր գիտաարտադրական միավորման ինժեներ։

1977 թվականին (այլ տվյալներով՝ 1978 թվականին) Իվանովն ավարտել է ՊԱԿ-ի բարձրագույն դասընթացները և մինչև 1994 թվականը աշխատել ՊԱԿ-ի Լենինգրադի և Լենինգրադի մարզային վարչությունում՝ ճանապարհ անցնելով շրջանային բաժնի օպերլիազորից մինչև մաքսանենգության դեմ պայքարի բաժնի պետ։

1987-1988 թվականներին մասնակցել Է Աֆղանստանում ռազմական հակամարտությանը։ ԶԼՄ-ների տեղեկություններով՝ նա եղել է խորհրդային հատուկ ծառայությունների մի խումբ աշխատակիցների կազմում, որոնք գործում էին Կասկադ անվանմամբ։

1990 թվականի դեկտեմբերին Իվանովը Գրիզլովի և Վալենտին Չույկինի հետ միասին գրանցել է Բլոկ փոքր ձեռնարկությունը։ Եղել է նաև Բազիս հիմնադրամի տնօրեն։

1994 թվականի հոկտեմբերին Իվանովն ազատվել է գնդապետի պաշտոնով և նշանակվել Սանկտ Պետերբուրգի քաղաքապետարանի վարչական մարմինների վարչության պետ (ԶԼՄ-ների տվյալներով՝ այդ պաշտոնը զբաղեցրել է իր նոր ծանոթ Վլադիմիր Պուտինի՝ քաղաքապետ Անատոլի Սոբչակի այն ժամանակվա օգնականի աջակցության շնորհիվ)։ Իվանովը քաղաքապետարանում ղեկավարում էր իրավապահ մարմինների աշխատանքը։

1996-1998 թվականներին զբաղեցրել է ռուս-ամերիկյան Տելեբլյուս ՓԲԸ-ի գլխավոր տնօրենի պաշտոնը, որը զբաղվում էր արբանյակային ալիքների հեռարձակման կազմակերպմամբ և արբանյակային և եթերային ալիքների ընդունման համար սարքավորումների մոնտաժով։

1998-1999 թվականներին՝ Ռուսաստանի Անվտանգության դաշնային ծառայության սեփական անվտանգության վարչության պետ։

1999-2000 թվականներին՝ Ռուսաստանի Անվտանգության դաշնային ծառայության տնտեսական անվտանգության դեպարտամենտի ղեկավար։

2000 թվականից՝ Ռուսաստանի Դաշնության նախագահի աշխատակազմի ղեկավարի տեղակալ։

2002 թվականի հունիսին Իվանովը դարձել է նոր ստեղծված Ալմազ-Անտեյ հակաօդային պաշտպանության կոնցեռն ԲԲԸ-ի տնօրենների խորհրդի նախագահ, որը Ս-300 և Ս-400 զենիթահրթիռային համալիրներ Է թողարկում։ Ընդ որում Իվանովը կարողացել է թույլ չտալ կոնցեռնի ընդգրկումը Պաշտպանական համակարգեր միջգերատեսչական ֆինանսա-արդյունաբերական խմբի կազմում, ինչի մասին պնդում էր այն ժամանակ Մինպրոմնաուկի ղեկավար Իլյա Կլեբանովը։

2004 թվականի մարտից մինչև 2008 թվականի մայիսը՝ Ռուսաստանի Դաշնության նախագահի օգնականը, նրա պարտականությունների մեջ են մտել կադրային հարցերի, պետական ծառայության և քաղաքացիների սահմանադրական իրավունքների պաշտպանության հարցերով նախագահի գործունեության տեղեկատվական-վերլուծական ապահովումը, այդ հարցերի շուրջ նախագահի աշխատակազմի և պետական իշխանության մարմինների փոխգործակցության ապահովումը, նախագահի կադրային հարցերի, դատավորների նշանակման, քաղաքացիության, ներման հարցերի, ինչպես նաև պետական պարգևներով պարգևատրման հարցերի վերաբերյալ նախագահի որոշումների նախագծերի նախապատրաստումը։

2005 թվականի հունիսին Իվանովը ընտրվել է Աէրոֆլոտ ԲԲԸ տնօրենների խորհրդի նախագահ։ 2005 թվականի սեպտեմբերին Իվանովը վերընտրվել է Ալմազ-Անտեյ հակաօդային պաշտպանության կոնցեռն ԲԲԸ-ի տնօրենների խորհրդի նախագահ։

2008 թվականի մայիսի 15-ին նախագահ Մեդվեդևի հրամանագրով Իվանովը նշանակվել է Ռուսաստանի Դաշնության թմրամիջոցների շրջանառության վերահսկողության դաշնային ծառայության տնօրեն։ Միաժամանակ Իվանովը լքել է Աէրոֆլոտի տնօրենների խորհրդի նախագահի պաշտոնը»։

2010 թվականի հոկտեմբերին Իվանովն այցելել էր Լոս Անջելես, որպեսզի քարոզարշավ անցկացնի Կալիֆոռնիայում մարիխուանայի օրինականացման դեմ, ինչպես նաև ժամանել էր Վաշինգտոն՝ հանդիպելու ամերիկյան հակաթմրամիջոցային գերատեսչության ղեկավար Ջիլ Քերլիկովսկու (gil Kerlikowske) և Աֆղանստանում ԱՄՆ-ի հատուկ ներկայացուցիչ Ռիչարդ Հոլբրուկի հետ և քննարկելու Աֆղանստանում կակաչների դեմ պայքարի միջոցառումները, ինչպես նաև կոչ անելու այդ ցանքերի ոչնչացման ծրագիրն առավել ակտիվ իրականացնել օդից։

2016 թվականի ապրիլի 5-ին Ռուսաստանի նախագահ Վլադիմիր Պուտինի հրամանագրով թմրանյութերի շրջանառության վերահսկողության դաշնային ծառայությունը վերացվել է, իսկ նրա գործառույթներն ու լիազորությունները Ռուսաստանի Դաշնության ներքին գործերի նախարարության համակարգին են փոխանցվում մինչև 2016 թվականի հունիսի 1-ը։ Վիկտոր Իվանովը ծառայության չի անցել նոր գերատեսչություններում։ 2016 թվականի մայիսի 7-ին հեռացվել է Ռուսաստանի Դաշնության Անվտանգության խորհրդի կազմից։

Քննադատություն 
2015 թվականին Ալեքսանդր Լիտվինենկոյի մահվան գործով Բարձրագույն դատարանի նիստերում Վիկտոր Իվանովին մեղադրել են այդ աղմկահարույց գործին մասնակից լինելու և Տամբովի կազմակերպված հանցավոր խմբավորման հետ կապեր ունենալու մեջ, որը, ինչպես պնդում են, 1990-ականներին զբաղվել է թմրավաճառությամբ և կոլումբիական թմրակարտելներից մեկի փողերի լվացմամբ։ Իվանովը այս տեղեկատվությունը անվանել է զրպարտչական։

Ատենախոսություն և գրագողության մեղադրանքներ 
Վիկտոր Իվանովը իրավաբանական գիտությունների դոկտոր է, ատենախոսության թեման՝ Ռուսաստանի Դաշնության պետական շահերի ապահովման իրավական մեխանիզմը։ Ըստ թեզի վերլուծության, Իվանովի Դոկտորական ատենախոսությունը պարունակում է լայնածավալ ոչ փաստաթղթավորված փոխառություններ չորս ատենախոսություններից։ Բացի այդ, Դիսերնետ միության փորձաքննությունները ցույց են տալիս փոխադարձ փոխառությունների առկայությունը Վ. Իվանովի և ՆԳ նախարար Վլադիմիր Կոլոկոլցեւի գիտական աշխատանքներում։

Անձնական կյանք 
Վիկտոր Իվանովը ամուսնացած է, ունի որդի և դուստր։

Մրցանակներ 
 Հայրենիքին մատուցած ծառայությունների համար 2-րդ, 3-րդ և 4-րդ աստիճանի շքանշաններ
 Պատվո շքանշան
 Մարտական ծառայություն մեդալ

Աստիճաններ և կոչումներ 

 Գեներալ-գնդապետ
 Ռուսաստանի Դաշնության 1-ին դասի գործող պետական խորհրդական (2012)։

Ծանոթագրություններ

Արտաքին հղումներ 

 Благосостояние Виктора Иванова увеличилось в 23 раза. Директор Федеральной службы по контролю за оборотом наркотиков отчитался о доходах // «Коммерсантъ» от 28.05.2013, Софья Самохина

«Հայրենիքին մատուցած ծառայությունների համար» 4-րդ աստիճանի շքանշանի ասպետներ
«Հայրենիքին մատուցած ծառայությունների համար» 3-րդ աստիճանի շքանշանի ասպետներ
«Մարտական ծառայությունների համար» մեդալով պարգևատրվածներ
Իրավաբանական գիտությունների դոկտորներ
Ռուսաստանի «Հայրենիքին մատուցած ծառայությունների համար» 2-րդ աստիճանի շքանշանի ասպետներ
Ռուս պետական գործիչներ